Annonce

Frederik Svinth er sammen med Levi Dørken projektleder for gadefesten. Det er første gang, at man hyrer nogen ind udefra for at arrangere den traditionsrige begivenhed, som ellers har været båret rent af frivillige hænder.

Den årlige endagsfest Mejlgade for mangfoldighed, er meget velbesøget, allerede fra start

»Der var brug for en ny kultur. Projektet var vokset ud af sin form, hvor det var en del af en græsrodsbevægelse. Det er fedt, når helt unge mennesker får lov til at skabe noget stort, men det var urealistisk, at det skulle fortsætte sådan. Der er forskel på, om man skal stable et arrangement på benene for 5.000 mennesker eller for 30.000 mennesker, hvis man ikke har prøvet det før. Vi har gjort meget ud af at arbejde sammen med folk, som i forvejen er dygtige til det de gør. På den måde har arrangementet har bevæget sig fra græsrodsniveau til en vækstlagskultur,« forklarer Frederik Svinth, som avisen har sat i stævne på galleriet Tank midt på Mejlgade.

MJMSOLO - Den årlige endagsfest Mejlgade for mangfoldighed, er meget velbesøget, allerede fra start

Mejlgade for Mangfoldighed opstod i 2006 som et modtræk til en række racistisk motiverede overfald i gaden. Det ville beboere og institutioner ikke have siddende på sig, så i fællesskab blev der skabt en gadefest, som en hyldest til mangfoldigheden.

Den årlige endagsfest Mejlgade for mangfoldighed, er meget velbesøget, allerede fra start

Festen blev til en årlig begivenhed, som voksede og senest i 2013 trak omkring 25.000 til.

Men sidste år blev Mejlgade for Mangfoldighed afblæst i sidste øjeblik. Der var ikke styr på sikkerheden, og politi og brandmyndigheder bremsede begivenheden.

Alt det er der styr på i år, understreger Frederik Svinth, som fortsat mener, at Mejlgade for Mangfoldighed har en berettigelse.

»Aarhus har en stolthed i, at det er noget som er startet her. Det har et godt navn, en god historie og en værdi bag sig. Der kom en reel frygt for, at Distortion (gadefest i København, red.) eller andre udefra skulle komme og sige: »Hvis ikke I kan lave en gadefest i Aarhus, så kan vi.« Det var der ingen, som havde lyst til,« siger Frederik Svinth og fortsætter:

»Mejlgade for Mangfoldighed står for nogle værdier, som vi ikke må glemme, selv om Aarhus er et godt sted lige nu. Der skal fortsat være en fejring af alle de initiativer.«

Men hvor i består det mangfoldige ved festen i dag?

»Det, der er fælles for alle, der kommer her, er, at de vil fejre forskelligheden. Vi vil forsøge at lave et speakers corner for religiøse minoriteter og en vandpibelounge, steder som skaber rum for andre kulturer. Men det er nok mest den kulturelle mangfoldighed, vi repræsenterer, frem for den politiske,« siger 27-årige Frederik Svinth, der er uddannet Kaospilot.

Festen begynder kl. 12 og spreder sig fra Nørreport i nord, hvor Bureau Detours slår kreativiteten løs - til Rosensgade i syd, hvor der vil være et skater- og parkourområde. I løbet af dagen bliver der spillet omkring 30 koncerter fordelt på de tre scener og der vil være et væld af pop up-begivenheder for både børn og voksne.

I år er Mejlgade for Mangfoldighed er gået sammen med flere partnere, som er med til at løfte opgaven - NorthSide, Aarhus Fremad, Aarhus 2017, Aarhus-magasinet Vink, Culture Works og Bureau Detours, for bare at nævne nogen.

Man er ved at samle de sidste af de 200 frivillige, der skal til for at få festen til at køre på skinner.

Tidligere holdt både Kaospiloterne og Frontløberne til i Mejlgade, og var en stor del af festen. Der har også været reel snak om at flytte begivenheden til en anden gade, men det ville ikke være det samme, erkender Frederik Svinth.

»Her er stadig et lækkert urbant miljø til trods for, at en del af kulturlivet er revet ud af det. Det er en del af DNA'et, at det holdes her i gaden,« forklarer Frederik Svinth.

Han håber, at folk har noget andet med hjem fra lørdagens fest end bare tømmermænd.

»Vi vil gerne så frøene til at gøre en forskel. For os betyder mangfoldighed det finurlige, det frie og det gode i mennesket. Oven på al den kreativitet og kærlighed, som ofte opstår på sådan en dag, håber vi, at man kommer hjem med lysten til at finde ud af, hvor man selv kan gøre en forskel. Samtidig er festen et rigtig godt udstillingsvindue for det kulturliv i Aarhus, som ikke er støttet med milioner af kroner,« siger Frederik Svinth, der mener, at Mejlgade for Mangfoldighed kommet for at blive efter et års ufrivillig pause.